ଟୋକିଓରେ ଶେଷ ଅଲିମ୍ପିକ୍ ଖେଳିବାର ଆଶା ଥିଲା, ଏମିତି କାହିଁକି ଭାବ ବିହ୍ୱଳ ହୋଇ କହିଲେ ମେରି କମ୍ ? - Prameya News7\nଟୋକିଓରେ ଶେଷ ଅଲିମ୍ପିକ୍ ଖେଳିବାର ଆଶା ଥିଲା, ଏମିତି କାହିଁକି ଭାବ ବିହ୍ୱଳ ହୋଇ କହିଲେ ମେରି କମ୍ ?\nନୂଆଦିଲ୍ଲୀ, ୧୧/୦୩ଃ ଭାରତୀୟ ବକ୍ସର ତଥା ଅଲିମ୍ପିକ୍ରେ ଭାରତ ପାଇଁ ପଦକ ହାସଲ୍ କରିଥିବା ମେରି କମ୍ ତାଙ୍କ କ୍ୟାରିୟର୍କୁ ନେଇ ଭାବ-ବିହ୍ୱଳ ହୋଇପଡ଼ିଛନ୍ତି । ଟୋକିଓ ଅଲିମ୍ପିକ୍ସ ତାଙ୍କ ଜୀବନର ଶେଷ ଅଲମ୍ପିକ୍ସ ହୋଇଥିବା ସେ କହିଛନ୍ତି । ହେଲେ ଏହା କରୋନା କାରଣରୁ ବନ୍ଦ ହୋଇଯାଇଥିବାରୁ ସେ ଆଗାମୀ ଅଲିମ୍ପିକ୍ସରେ ଭାଗ ନେଇ ପାରିବେ ନାହିଁ ବୋଲି କହିଛନ୍ତି ।\nଛଅ ଥର ବିଶ୍ୱ ବକ୍ସିଂରେ ଚମ୍ପିଆନ୍ ହୋଇଥିବା କମ୍ ଦୀର୍ଘ ଦୁଇ ଦଶନ୍ଧି ଧରି କ୍ରୀଡ଼ା କ୍ଷେତ୍ରରେ ଭାରତର ନାମକୁ ଗୌରବାନ୍ୱିତ କରିଛନ୍ତି । ୨୦୧୨ରେ ଲଣ୍ଡନରେ ଆୟୋଜିତ ହୋଇଥିବା ଅଲିମ୍ପିକ୍ରେ ପ୍ରଥମ କରି ମହିଳାଙ୍କୁ ଅନୁମତି ମିଳିଥିବା ବକ୍ସିଂରେ ସେ ଭାରତ ପାଇଁ ବ୍ରୋଞ୍ଜ୍ ପଦକ ଆଣିଥିଲେ । ଯାହାକି ଦେଶର ଯୁବତୀଙ୍କୁ କ୍ରୀଡ଼ା ପ୍ରତି ପ୍ରେରଣା ଯୋଗାଇଥିଲା ।\nଟୋକିଓ ମୋର ଶେଷ ଅଲିମ୍ପିକ୍ସ । କାରଣ ଆଗାମୀ ଅଲିମ୍ପିକ୍ସ ପାଇଁ ବୟସ ସରିଯାଇଥିବ । ବର୍ତ୍ତମାନ ମୁଁ ୩୮ ବର୍ଷ ବୟସ୍କ ଏବଂ ୩୯ ଆଡ଼କୁ ଅଗ୍ରସର ହେଉଛି ବୋଲି କମ୍ ଅଲିମ୍ପିକ୍ ଚ୍ୟାନେଲ୍କୁ କହିଥିବା ଜଣାପଡ଼ିଛି । ଆହୁରୀ ୪ ବର୍ଷ ମୋ ପାଇଁ ବହୁତ କଠିନ ସମୟ । ମୁଁ ୨୦୨୪ରେ ପ୍ୟାରିସ୍ରେ ହେବାକୁ ଥିବା ଅଲିମ୍ପିକ୍କୁ ଯାଇପାରିବି କି ନାହିଁ ତାହା ଜଣାନାହିଁ । କାରଣ ଜଣେ ବକ୍ସର ପାଇଁ ବୟସ ସୀମା ୪୦ ବର୍ଷ । କିନ୍ତୁ କୋଭିଡ୍ କାରଣରୁ ଏହାକୁ ଗୋଟିଏ ବର୍ଷ ବଢ଼ାଯାଇ ୪୧ କରାଯାଇଥିଲା । କିନ୍ତୁ ଆଗାମୀ ଅଲିମ୍ପିକ୍ସକୁ ମୋ ବୟସ ୪୧ ହୋଇଯାଇଥିବ । ତେଣୁ ବୋଧ ହୁଏ ଆଉ ଅଲମ୍ପିକ୍ସ ମୋ ଭାଗ୍ୟରେ ନାହିଁ ବୋଲି ସେ କହିଛନ୍ତି ।
